Poreč, 17.VI.2018.

POŠTOVANE GRAĐANKE I GRAĐANI POREČA

Predstavnici vlasti koje smo mi izabrali, dakle NAŠI predstavnici – utjelovljeni u Gradskome vijeću Grada Poreč- Parenzo - donijeli su odluku o prodaji terena u srcu ovog grada – koje zovemo „Stari nogometno igralište.

Dakle, MI smo donijeli tu odluku. A JESMO LI ? RAZMISLITE ! JESMO LI ?

Da li ta odluka doista izražava VOLJU VEĆINE nas građana ovog malog grada – i jesmo li mi samo mali(o)građani ovog grada ili doista građani ?

Podsjetit ćemo;

1. radi se o jednoj od najatraktivnijih lokacija na području grada Poreča – a nesumnjivo najatraktivnijoj – najvrjednijoj lokaciji u samome gradu
2. **svugdje u civliziranom ( lat. cives = građanin) svijetu takve su lokacije praktički – parafrazirano spomeničko - baštinskim rječnikom – NEKRETNINE NULTE KATEGORIJE !**
3. dakle, ako su svi građani ovog grada jedna obitelj ( trebalo bi biti tako) , onda ovo zemljište predstavlja nezaobilazno značajan dio obiteljskog srebra
4. prastari je običaj, od antičkih vremena, da se obiteljsko srebro prodaje samo u izuzetno teškim situacijama, u situacijama kad je ugrožen egzistencijalni opstanak obitelji ( pitajte Vaše očeve i djedove u kojim bi situacijama prodali svoje domove – jer ovo je zemljište dio naših domova )
5. je li nama, građanima Poreča ugrožen opstanak, e da bismo se spasili prodajom zemljišta - dragulja ?
6. Vjerujemo da je Vaš odgovor isti kao i naš; upravo prodajom – takvim odnosom prema vrijednostima, stremimo ka ugrožavanju materijalnog i duhovnog opstanka.

Oni koji ne razumiju ove teze kazati će; ali prodaje se da bi kupac oplodio i izgradio nešto vrijedno, da se poveća vrijednost tog dijela grada.

Reći će, šteta je ne valorizirati tu atraktivnu mogućnost.

Odgovori:

„ Kome će kupac povećati vrijednost – nama ili sebi ? „

„ Što se pak valorizacije tiče, postoji bezbroj načina valorizacije tako da građani, i sadašnje i buduće generacije, imaju trajnu korist od tog, i to kroz široku lepezu **ekonomskih i pravnih mogućnosti** da se ostvare interesi i građana i investitora ( čak da i samih građana kao investitora ) na zadovoljstvo svih, jer, u protivnom - jednom kad se proda – GOTOVO JE.

Postoji mnogo i država i lokalnih zajednica u svijetu koje ZAKONOM ZABRANJUJU PRODAJU nekretnina u vlasništvu države ili lokalne zajednice ( npr. država Švedska, grad Salzburg ..). Etička podloga takvih zakona ( ni jedan zakon ne smije biti bez etičke podloge ) je u tome da se smatra da je svaka vlast trenutna bez obzira koliko traje i kao takva ne može imati ni moralni ni politički legitimitet otuđivati ono što je pripadalo djedovima, s porukom da to ima pripadati i unucima.

**Sadašnjost nema pravo otimati prošlost, ni oduzimati budućnost.**

Takve poruke ne znače ograničenje za stvaranje nove vrijednosti, jer, kao što je gore rečeno, postoji više načina za stvaranje nove vrijednosti bez otuđenja dobara.

Stoga, u ogromnoj želji da ovo javljanje naiđe na plodno tlo razumijevanja, apeliramo na Vašu savjest ( jer kako kaže jedan pisac: „ A zlo je ne poslušati savjest kad se javi „ ) – kako bi se sačuvali od gorkog osjećaja rezignacije i nemoći budemo li u srcu ovog grada prolazili pored zdanja s praznim stanovima u vlasništvu ljudi koji ih – osim u ljetnim mjesecima kad su gužve ionako zajamčene - ni nemaju vremena živjeti.